b'\n_START_ARTICLE_\nIgnacij \xc5\xbditnik\n_START_SECTION_\n\xc5\xbdivljenje in delo\n_START_PARAGRAPH_\nPo ljudski \xc5\xa1oli v rojstnem kraju in Novem mestu je tu obiskoval gimnazijo (1871-1879). Zaradi slovanskega navdu\xc5\xa1enja je moral k vojakom, ki jih je slu\xc5\xbeil v Ljubljani do 1881, nato obiskoval kadetsko \xc5\xa1olo v Trstu, se sprl s predstojniki in 1881 vstopil v ljubljansko bogoslovje in bil 1883 posve\xc4\x8den. V letih 1884\xe2\x80\x931886 je bil kaplan v \xc5\xa0entjerneju in kratek \xc4\x8das v Dobrni\xc4\x8du, 1887\xe2\x80\x931892 stolni vikar v Ljubljani, 1892\xe2\x80\x931894 je \xc5\xa1tudiral v Rimu in 1894 doktoriral iz rimskega prava. Od 1894\xe2\x80\x931895 je bil kurat v kaznilnici na ljubljanskem gradu. Leta 1907 je bil imenovan za \xc4\x8dastnega kanonika, 1910 za stolnega kanonika in konzistorialnega svetnika._NEWLINE_Zgodaj se je pri\xc4\x8del ukvarjati s \xc4\x8dasnikarstvom. V letih 1887\xe2\x88\x921909 je bil odgovorni urednik Slovenca. Pisal je zlasti \xc4\x8dlanke o dogajanju na Balkanskem polotoku, ju\xc5\xbenoslovanskem vpra\xc5\xa1anju, gospodarskih, kulturnih in socialnih temah. Od 1889 je bil \xc4\x8dlan levega krila Slovenske ljudske stranke, ves \xc4\x8das na strani Janeza Evangelista Kreka. V letih 1889, 1895, 1901, 1908 in 1913 je bil izvoljen v kranjski de\xc5\xbeelni zbor, 1897, 1900, 1907 in 1911 pa v dunajski dr\xc5\xbeavni zbor, v katerem je bil \xc4\x8dlan ve\xc4\x8d odborov, med drugim prora\xc4\x8dunskega, obrambnega in \xc5\xa1olskega. Kot politik se je zavzemal za pravice Slovencev in njihove gospodarske koristi. V vodstvu Slovenske ljudske stranke je bil med najbolj sposobnimi, razgledanimi in delavnimi politiki, odlo\xc4\x8dno jugoslovansko usmerjen. Zaradi razgledanosti in delavnosti je bil zelo uporaben v politi\xc4\x8dnem delu, sicer pa ne vodilni politik ali govornik stranke.'